khistorydata/jeongjo-sjw-relations huggingface dataset:
정조 15년 · 강
命京兆堂上李度默李漢豊洪檢遞差漢城主簿尹瀅中部都事丁藎祖奉事李瑞運東部都事林芝秀奉事沈師民西部都事蔡潤銓奉事趙有善南部都事鄭致綏奉事朴絅壽北部都事徐有年奉事柳明觀拿問
정조 15년 · 목
因京兆過期未婚未葬別單敎曰前後申飭何如則歲新已久之後今始報來不但稽忽五部屢萬民過時未婚者豈止十三人若只以定婚處爲啓聞則又何不勸婚乎部官事極爲駭然雖以過葬言之安知無當人不入乎近有定式使之年例擧行則有司之奉行豈可如是乎京兆行公堂上竝遞差該掌郞廳及五部官員一竝拿問處之待朝開坐捧供以聞事令政院發牌嚴飭
정조 15년 · 목
以具㢞爲判尹金魯永爲左尹洪聖淵爲右尹林鵬翰爲長湍府使金熙采爲副修撰
정조 15년 · 강
命昌城尉黃仁點護送等節依大臣例擧行
정조 15년 · 목
因昌城尉給由傳旨敎以沿路給馬護送等節一依大臣例擧行事下諭諸道
정조 15년 · 강
命宣傳官呂文永白面許參
정조 15년 · 목
因承傳宣傳官望筒敎以呂文永奉命在外植木畢役仍爲給由待上來當日白面許參
정조 15년 · 강
判下兵曹永禧殿酌獻禮時軍兵磨鍊草記
정조 15년 · 목
因該曹草記敎以訓局步軍十五哨馬軍五哨爲先後廂禁軍三番隨駕御營廳留陣其餘留營置之
정조 15년 · 강
命明日當由逌膽門展拜景慕宮該房知悉
정조 15년 · 강
召見春秋館堂上于誠正閣知春秋鄭昌順同春秋閔鍾顯
정조 15년 · 목
敎曰卿等退而思之有何考據之道乎昌順曰終未得可據之蹟矣予曰臺臣雖詣考出世宗朝實錄而先朝時考見實錄也豈不溯考於世宗朝實錄乎戊午因儒生疏竝據故相金在魯燕行時所聞遍考文蹟者必載於日記而近來日記初不諧備其能記載而無遺者何可必也承旨第與諸注書考出日記詳細謄入可也又敎曰金敬之至今生存乎承旨李晩秀曰問於朴祐源可知矣命昌順曰卿等進去本館考出先朝實錄而勿爲付籖隨卽謄出好矣又敎曰兼春秋二員入來而諸翰林進去考出也
정조 15년 · 강
以洪明浩柳文養李洪載李謙煥爲承旨
정조 15년 · 목
敎曰承旨前望單子入之待下批牌招察任○政院以文養方在罷散啓稟敎以敍用
정조 15년 · 강
以徐浩修洪良浩爲知春秋
정조 15년 · 목
敎曰春秋館堂上不爲仕進人許遞前望單子入之待下批牌招察任
정조 15년 · 목
政院以謙煥在外啓請變通敎以許遞前望單子入之待下批牌招察任
정조 15년 · 강
以鄭德弼沈埉爲掌令崔昌國爲持平李彥祜爲獻納朴柱遇爲正言竝前望也
정조 15년 · 강
遞掌令鄭德弼持平宋煥箕崔昌國正言朴孝成朴柱遇
정조 15년 · 목
政院以守令署經兩司無以備員啓稟敎以幷許遞政官牌招開政
정조 15년 · 강
改差昌寧縣監徐有豊
정조 15년 · 목
慶尙監司李祖源以有豊罷黜啓敎以爲人之柔不解事非不知之前後特除出於念其家也渠若事事小心道啓何從而至哉發賣穀物之詳定外剩餘之取用雖曰京外通行之謬例至於移貿之擧意在爲民以分毫之無得加捧向於關西飭敎何如則西邑所聞南邑寧有不知之理無論用處之在公在私此而有犯其罪可謂難赦若以其家而寬恕則彼尙州前倅沈基泰以此事被勘不亦冤乎民結防納之需亦無論防結災結與修補公廨厥數至於數百金以渠地處雖十金豈可容手於民結乎所謂衙客之從中濁亂莫非渠罪渠之不法之目烏可免乎況遇今年聖后至親豈忍歇后看過而公法自公法私恩自私恩該縣監徐有豊宜施重勘以勵似此地處奉法不謹者之戒令該府卽爲拿問嚴覈捧口招以聞此與臺疏繡啓有異則不必遲待渠供爲先改差
정조 15년 · 강
有政吏曹判書洪良浩參判閔鍾顯
정조 15년 · 목
以任長源爲掌令鄭弼祚爲持平張至顯崔重圭爲正言閔台爀爲兵曹參判李義福爲昌寧縣監
정조 15년 · 강
京兆以未婚未弊別單啓
정조 15년 · 목
漢城府啓言北部未婚未弊依定日報來而未婚者爲五人未定婚爲六十八人未弊之類摘奸精抄報來別單書入敎以依向下批旨過行日字別單可也
정조 15년 · 강
命時囚金始彬等勘放
정조 15년 · 목
義禁府啓言昭顯墓守衛官金始彬慶國弼昌陵令李鳴運參奉鄭世淳等原情泛稱遲晩請刑推得情敎以金始彬慶國弼等段新䂨皆是二十株內取考律文勘放後草記李鳴運鄭世淳等段所供容有可恕然前官之事不卽摘發報該曹爲先以公罪勘放又啓言西部奉事金喆淳原情泛稱遞晩請刑推得情敎以附過放送又啓言禁軍將李殷福原情泛稱遲晩曾經宣傳官勿請刑請議處敎以除拜屬耳附過放送
정조 15년 · 강
慶尙監司鄭大容上疏請往省先壟賜批許之
정조 15년 · 강
詣景慕宮展拜還御協陽門召見輪對官
정조 15년 · 목
具翼善冠袞龍袍乘輿出協陽門由建陽門弘化門入逌瞻門詣齋室降輿出東狹門詣版位行再拜禮入廟內奉審還御齋室予曰本宮都提調莊陵獻官大祝入侍都提調蔡濟恭莊陵獻官李致中大祝朴基正偕入予曰春秋館草記待卿登筵姑不賜批矣向筵卿以不疑何卜爲言而予於此非敢不當疑而過疑也本事何等莫重莫大而臺臣所論旣如彼不可不一番博考而洞辯以釋一世未決之疑故使諸臣先考先朝實錄矣今觀草記三朝實錄其時已盡考出非但考史回奏之言先朝絲綸中逐段辨破一通昭示者無復餘蘊卿亦詳覽也命晩秀讀奏春秋館草記訖濟恭曰臣於本事竊以爲無可疑矣予曰其中昭憲王后服制只有內命婦事光廟請納妃之啓尤是可據之的證也蓋文廟嬪位顯德王后前有二嬪而皆遜降顯德王后賓天後雖有揀選之禮而更無册嬪之事予亦有平日所紀聞而未考實錄之前不敢質言今始釋然矣曾聞先朝命春秋館堂郞往考實錄六日復命而整衣待之至於夜不遑寢大臣諸臣力請而不聽今見實錄及政院日記考出者果如前聞可以仰見奉先追遠之聖德矣此不過四十年前事世無知者今人之固陋如此此後耳目稍遠則安知無後如今日臺臣之論乎此草記謄頒朝紙俾中外咸知事實曉然釋疑矣予曰先朝下敎段段剖示予則只當言奉以信之意矣濟恭曰誠如聖敎矣予曰金敬之疏則遍考而無有似是臺臣誤聞朴通源疏而言矣予曰禮判昨日復命而未及召見矣今番設壇配食之擧實是曠典壇享時擧行節次別單條列極爲詳備而又有何可奏者耶致中曰幾百年未遑之典成於今日中外瞻聆孰不欽仰激感予曰峽民輩亦多興感來觀者耶致中曰奔走環觀於壇外洞口者殆過數百人矣濟恭曰去月廿七日卽禮判受香下去之日也伊日之夜本陵紅箭門內外有瑞氣亘明如白晝云誠異矣予曰果有是耶致中曰其日卽受香之日也築壇之日也聞夜將半一道瑞氣起自丁字閣邐迤亘繞直抵壇所紅光燭地如火邑底民人遠望驚異來見者亦多矣予曰此等事或多傳會之說果是的聞耶基正曰伊夜瑞氣非一二人之所見濟恭曰臣之所聞亦越中人士所傳可知其眞的矣予曰此理亦不可謂全無矣如堯舜孔子之聖存順沒寧未聞有何靈異今每於鬱結不散處有此等非常事矣濟恭曰誠如聖敎矣命承旨李晩秀讀奏配食壇擧行別單予曰壇享何爲有爐盒耶以太廟言之七祀外從享則無焚香之事考例拔之可也器血之用磁器易致破傷以木代之紙牓不必令寫字官書之以本府齋儒中爲之至於修改等節何可每每啓聞耶令本府從便爲之而凡事必從除弊今番壇所所入物力以公穀會減禮判旣是備堂自備局行會本道可也予曰子規樓之役方至何境耶致中曰蓋尾而舟艧姑未爲之矣予曰然則董役人賞典今日當下矣仍敎曰是府是樓之體貌反有勝於丁閣所重而基址顯於數百載之後與配食考定之擧巧湊於同日不待傳而會之若誘予衷豈特曰有時存焉今於宗伯反面以樓役之已就言之董事之臣宜有紀勞之擧地方官寧越府使李東郁加資本道觀察使尹師國熟馬一匹面給裨校以下至于工匠吏隸令道伯分等狀聞本陵享事係是曠典獻官禮曹判書李致中豹皮一令賜給大祝副校理朴基正六臣之後只有此家此人得與駿奔之列甚爲稀貴本府使適有窠特爲除授其餘諸執事各上弦弓一張賜給以寓朝家重其禮重其事之意予曰六臣子孫只有朴基正一人予心不覺戚然得與今日賞典亦非偶然矣仍命基正曰語到六臣事予心激慨以汝除是邑意豈徒然赴任後採探未及修擧之事隨處悉心以副朝家特畀之意可也至於撫民之方想不待提飭而亦必竭誠爲之也命晩秀曰丙申以後凡係莊陵事今番配食壇設始顚末勿論傳敎祭文獻議奏啓詳考內閣所在文蹟亦問于禮曹裒輯成册子下送寧越俾作本府文獻事言于待敎可也予曰日前之雨優於潤麥企望之餘誠非細幸矣濟恭曰今年已有豐徵矣降座出西狹門乘輿出逌膽門入弘化門建陽門協陽門命輪對官入侍禮曹正郞金膺著曰本曹大廳之北庭有列聖朝徽號奉安閣凡於尊奉守護固宜嚴重而本曹墻垣盡爲頹毀奉安閣東邊垣爲大路閑雜行入取其捷徑無不由之其在事面極爲未安禁雜入嚴守護之方惟在於修築墻垣故仰達矣予曰申飭該曹斯速修補可也降座還內
정조 15년 · 강
命水原附近邑外倉移建於本府
정조 15년 · 목
左議政蔡濟恭啓言水原新邑民生理無所倚靠臣意則傳近如廣州龍仁等邑外倉移建於本府邑內則雖外村居生之類必有願居之入長策恐無出此矣從之敎以令道臣及該府使講究設倉之制仍具意見及始役遲速狀聞事分付
정조 15년 · 강
以李東郁爲承旨前望也
정조 15년 · 강
有政吏曹判書洪良浩參判閔鍾顯兵曹判書金文淳
정조 15년 · 목
以申應顯爲大司憲李喆謨爲大司諫許晊爲執義鄭東觀爲副校理趙宗鉉爲副總管
정조 15년 · 강
春秋館以奉考先朝實錄啓
정조 15년 · 목
本館啓言臣等祗詣本館奉考先朝實錄則丁卯十二月忠淸道幼學朴通源上疏言明史列傳有賜王后誥命之文而考其年月似在文宗朝且高陽地有一古墓故老相傳以恭嬪崔氏推以年代似在文宗朝矣此必有繼妃崔氏而文獻莫徵請博考文蹟上命問議大臣大臣皆請考見實錄遂命知春秋金始炯檢閱沈鑌進詣鼎足山城史閣奉考世宗文宗端宗三朝實錄本月二十二日始炯等復命進別單曰世宗辛酉七月世子嬪權氏卒九月議政府請設嘉禮色從之十二月親選處女于思政殿判書雲觀事文敏禮賓直長權格之女皆爲承徽丙寅昭憲王后喪禮曹服制之啓只載承徽服制而嬪宮服制初不擧論戊辰五月納尹氏于東宮封昭訓卽熺之女也別單又曰文宗庚午太監尹鳳等齎奉主上襲封誥命及中宮冠服出來儀註中有王后出迎賜物之語而僉議答以本無是例沈今王后已薨云云及至文宗昇遐後禮曹服制只論貴入昭容公主服制而亦無內殿服制之磨鍊別單又曰端宗壬申姜孟卿等啓言內政至重而久無毋后請以洪貴人總內政云癸酉光廟以首陽大君率百官啓曰殿下上無毋后保護之力下無賢妃儆戒之助云及始炯等入侍上敎若曰今覽考史謄本顯德王后在嬪宮昇遐後雖選文氏權氏爲承徽而無册嬪事丙寅昭憲王后國恤只有承徽等服制而無嬪宮服制嬪位之不册封可知文宗國恤時只有端廟及內外命婦三年之制而無中宮殿三年之制旣詳書命婦況壼位乎此亦可證文宗在邸與登位後恭嬪崔氏之號俱無載錄而亦有可以立辨者庚午太監尹鳳齎奉國王王妃冕服而來其時詢問內殿迎接之禮僉曰禮無況今王后已薨乎以此推之此乃顯德王后冕服而皇制中稱權氏壬申七月姜孟卿等啓于端廟內殿至重久無毋后請以先朝貴人洪氏總內政云此無文廟壼位之一可證也癸酉光廟在潛邸時率鄭麟趾等請以上無母后保護之力下無賢妃敞戒之助納妃求嗣以承先王之統此無文廟壼位之二可證也翌年政府六曹獻議加顯德王后尊號六字文宗王后只有顯德昭然無疑而第以十年嬪位之曠二年壼位之缺王鴻緖史記中姓氏之誤書崔氏族譜中恭嬪之載錄傳會疑錄今幸快知因此而王鴻緖之誤稿新刊明史之爲新本可以立辨令中外咸皆聞知湖儒之章今無更疑臣等謹以實錄別單及先朝下敎參互考證則承徽昭訓之選無不載錄而獨漏恭嬪崔氏此世廟實錄之可據而釋疑也迎詔之儀旣曰已薨服制之啓又不論及此文廟實錄之可據而釋疑也旣請貴人之代總內政又言上無毋后保護之力此端廟實錄之可據而釋疑也至於王鴻緖之明史乃是草稿康熙以後增損無常及夫張廷玉總裁然後始具志傳頒行天下此當爲正史今考我國列傳明以王妃權氏載錄此所以先朝下敎有可以立辨之諭也參之實錄而旣如此證之正史而又如彼況先朝下敎又不啻縷縷文廟之不册繼妃崔氏之初不入選庶可無疑臺疏中儒生金敬之疏本實錄及日記竝不載錄無以憑據今此考出秘史之敎實出於審愼之聖意而遍考各年實錄終未得可據文蹟惶恐敢啓敎以當聞先朝以此事命考世宗文宗端宗三朝實錄仍敎筵臣以春秋館堂郞復命前當整衣待之大臣諸臣累日力陳不聽及其復命下絲綸以曉中外之感此敎昭載先朝實錄而近來人昧於典考有今番臺臣尹行履之疏矣以重其事之意召問大臣大臣亦記有伊時事至謂以不疑何卜而先朝絲綸文蹟未考出之前有難只從大臣筵奏而決疑有奉考先朝實錄之擧觀此卿等啓語三朝實錄所載先朝絲綸剖示實爲後來徵信之資予豈有別見自今可以奉之信之快釋前惑以此啓辭謄頒朝紙俾爲詳知事實也
정조 15년 · 강
勘放時囚金始彬等
정조 15년 · 목
義禁府啓言李鳴運鄭世淳杖八十公罪收贖金始彬慶國弼削仕八十五日請放送允之
정조 15년 · 강
召見下直閫帥于誠正閣仍行召對承旨徐義修閣臣李晩秀玉堂尹光普尹致性記事官李海隣洪樂游徐有聞
정조 15년 · 목
予曰下去後須竭力善爲也○講貞觀政要
정조 15년 · 강
遞承旨李東郁李洪載以尹㬦孟至大代之
정조 15년 · 목
敎曰右副承旨聞有實病勢難供劇云與在外承旨及兵曹堂上許遞前望單子入之待下批牌招察任○政院以㬦方在罷散啓稟敎以敍用
정조 15년 · 강
遞大司憲申應顯掌令沈埉以趙宗鉉爲大司憲李思祚爲掌令
정조 15년 · 목
政院以守令署經憲府無以備員啓稟敎以竝許遞前望單子入之待下批牌招察任
정조 15년 · 강
遞承旨柳文養尹㬦
정조 15년 · 목
政院啓言新除授承旨尹㬦方在罷散不能覺察曚然出牌臣等不能察飭不勝惶悚而徑先出牌之當該注書請推外無他罰何以爲之敎以更思凡大小傳旨承旨書下堂后然後注書謄書入啓自是不易之院規今此注書之書違牌傳旨必是承旨之書送之致當該承旨禁推注書勿論違牌捧傳旨承旨已微稟於閤外則今云初不呼望者大是爽實事雖微細何若是判異當該承旨遞差可也又敎曰非其招不往雖難責之於人人不待罷散何以爲之啓辭之下批隨牌赴闕已萬萬駭然原啓辭之如何下批何以逆料乃敢以此啓必當以敍用批下而適有實故先爲違牌還歸言送政院以致政院之煩稟者可謂事未前聞不可以其人之生疏仍以置之承旨尹㬦亟施不敍之典
정조 15년 · 강
命海西鎭還虛簿蕩滌
정조 15년 · 목
黃海監司李時秀以位羅萬戶丁運泰所已萬戶金啓默大峴山城別將李興俊等捉致營門還穀未準捧委折査問馳啓敎以有民然後有鎭與城與還穀與軍餉也逃且死者年久徵隣族亦無者過半今若一一督捧鎭無卒城無入而餉穀從何覓出乎事勢不啻較然至於貧無依之類旣困於當年之催科又當入於鎭屬隣族之徵其可矜可恤還有甚於死或逃之無所干所已施於統營者何靳於海西乎若知爲弊之至此則帥臣仡無一言又豈非年前統帥之罪人乎以此以彼虛簿則一也貧無依及逃故當捧條一倂蕩滌令新帥臣到營聚會三處吏民蕩減穀簿吏民所見處燒火俾除來頭虛實相蒙之弊各年鎭長如已勘罪時鎭長別無可問之端其中或有出代者不可一仍一否亦爲仍任事分付
정조 15년 · 강
命咸鏡監司李文源越俸三等前北兵使李潤慶施以不敍之典
정조 15년 · 목
備邊司啓言卽見前北兵使李潤慶狀啓則自鍾城離發各邑鎭次次操鍊至西水羅見春操停止關文撤巡還營矣當初以依例春操之意覆啓行會之後道臣以待秋設行更爲馳啓特命依施爲道臣者旣以停操爲請則所當一邊封啓一邊知委兵營恭俟判下而不此之爲以致兵使徑先發巡咸鏡監司李文源罷職雖以兵使言之其勢不得不中撤還歸而今此狀啓以未巡操已巡操邑鎭軍兵一竝官軍聚點各別擧行之意混同措辭夫官門聚點停操之歲猶勝於全廢故不得已行此下策惟彼鍾城以下邑鎭旣經巡操則又令聚點抑何故也今乃疊設聚點爲其軍兵者不亦勞甚而繼之以怨乎前兵使李潤慶請亦爲罷職敎以道伯之只從南關事勢不念北關各鎭之已行操混請臨時停退以致北帥擧行之如是顚錯論其罪過譴罷何可辭乎然道伯之失惟在於見牛未見羊當該道臣姑先越俸三等北兵使則上司上營之行會旣令停操則爲帥臣者雖不得不依令撤還而聚點勿爲疊設於行操時向有定式之受敎則頒式來幾無難犯科師律所在不可不嚴處當該兵使施以不敍之典
정조 15년 · 강
命忠淸監司朴宗岳上疏還下送申飭察任
정조 15년 · 목
疏略曰伏見刑曹移關粘連沃川人鄭載厚上言謄本則其上言辭意構誣臣不遺餘力而樶其大者有曰不念聖敎之截嚴又曰幺麼一道臣不遵聖敎有此違越聖敎之嚴明又曰如此道臣不有君命之罪有不可勝誅臣披過未半口呿心寒伏念山訟人家大事也況是啓下公事事體自別故前後文案細加考閱則此訟十九年之間彼此隻互相起訟本官決折不啻幾番而鄭哥輒見落乃其兩度上言一反道臣査官決給辭意其矯餙謊說上誣天聽極其放恣渠安敢急於自卞上欺天日也哉蓋湖右爭山之弊八路所無被人侵詆從古何限而未有如臣今日所遭也臣忝在道臣幺麼一訟不能嚴決致令土民猥煩天聽臣以何顏面冒據旬察之地乞賜俯諒亟加鐫改○敎曰訟理之委折無論如何以訟民侵詆訟官猶關風化況道伯之於邑民等威何等懸絕則纔有不愜於意欲者便發惡口氣無難毀刮寧有如許紀綱乎道伯亦豈必以此至於疏引以長其頑悖之民習乎原疏還下送申飭察任
정조 15년 · 강
檢閱洪樂游陳疏乞遞春秋兼銜批下該曹稟處
정조 15년 · 목
樂游與其伯父知春秋良浩有應避之嫌也
정조 15년 · 강
召見戶曹判書趙鼎鎭書狀官李祉永沙斤察訪柳鼎謨于誠正閣
정조 15년 · 목
敎曰日昨聞大臣所奏沙斤驛弊狀啓之尙不回下云者萬萬訝惑曾以此事之不卽回啓咎責於前道伯已屢矣聞大臣筵奏之後令政院遍問各司無啓下之處云此是自內公事軸之遺漏者該驛察訪如上來使卽入侍事分付更爲修啓一款令廟堂勿爲行會事卽令知悉○予曰書狀進前予曰萬里之行得以穩旋殊可幸也祉永曰無事往還矣予曰彼中事情有何可聞者祉永曰別單外別無可達予曰書狀亦謁皇帝耶祉永曰三次參謁矣予曰皇帝筋力凡百何如祉永曰尙爾强健矣予曰行役之餘想必困憊先爲退去予曰有司堂上沙斤察訪進前敎鼎謨曰昨年咸陽御史復命之日始聞本驛之還弊而矯捄之道使道臣善爲講究登聞道啓尙無皀白故方切訝惑日昨聞大臣言道臣狀啓昨夏已未到而尙未回下云故問于政院則初不載錄於公事出納之軸遍問各司而亦無回下之處分今始搜得於休紙軸政院事類如此矣而有司之臣尙不提稟亦極未安矣予以咸陽之事晝夜用憲纔已收刷至於沙斤之弊獨未矯正予於沙斤之民未免失信予若有誠信愛民之心豈有如此之事予實瞿然是誰咎也本驛民情爾須詳細陳達也鼎謨曰昨年因特敎自本道論理狀聞而狀辭以元還八千五百五十七石內擇其精實穀一千五百石而五百石則留作驛還其餘一千石分送屬驛所在七邑使之糶糴塵土條九百餘石難貿條牟二千一百五十餘石竝爲蕩減作錢條三千九百九十餘石以三錢作錢之意爲請而以待朝家處分矣因狀啓之不卽回下道伯以每包七錢式收捧之意題給故昨冬僅捧三千九百餘石矣予曰所捧三千九百餘石亦過矣彼窮民何以辦納實爲可矜朝家於咸陽之民旣施萬餘穀蕩減之政則今於驛民何獨無一視之澤乎仍命書傳敎予曰傳敎只擧大體其餘擧行條件廟堂自當稟處而民事不可緩有司堂上與沙斤察訪持此傳敎及狀啓偕往大臣家卽爲論理草記而旣捧之錢雖已移送他邑其在恤民之政不可仍置依此數還爲推來一一還給本主爲好此意言于大臣也敎鼎謨曰如是則沙斤之民可以息肩耶鼎謨曰今此曠絕之恩實出尋常本驛之民庶可安業樂生矣予曰沙斤之民不知如此委折豈無缺望之情乎爾須今日內發行以此意曉諭民間也鼎謨曰臣方有身病有難登程矣
정조 15년 · 강
書狀官李祉永進聞見別單
정조 15년 · 목
別單一正副使自圓明園還言昨日燈戲時皇帝命正副使進前敎曰爾歸以余言問安于國王又曰國王年紀今爲幾何正使仰對又曰國王已見斯男之慶若繼此詵詵則豈不喜哉又曰元子今爲二歲則何不請封典乎正使對曰此敎謹當歸告國王云一皇子見存者只是四入卽皇入子十一子十五子十七子而俱無令譽皇孫十餘人中皇二孫名綿恩年近三十才藝過人驍勇絕倫皇帝出獵時必爲前驅傍列數馬馬或有蹶超跨他馬其捷如飛射法絕竗發無不中皇帝最愛之常置禁中而圓明園燈戲之時皇孫三入列坐猗上第二座容貌殊凡問之則此爲綿恩云昨年聖節侍講吳壽昌製進萬壽歌頌九言餙以藻麗極其贊美皇帝召翰林宮僚諭曰導迪皇孫皇曾孫宜誠蹈襲綺簏章句嗣後揀選勿取才華務擇撲質淳謹之入勸勉訓謨不可徒尙文藝以長浮華之習此可爲裕後之道矣
정조 15년 · 강
命沙斤驛還塵土穀及鹿劣難貿條竝蕩減
정조 15년 · 목
敎曰咸陽糴弊雖已厘整沙斤驛還穀無異於咸陽大抵本驛介在本邑邑民則紓肩驛屬則喫困是豈一視之道乎昨年聞繡衣還朝後筵奏特令道伯査正矯瘼而意謂道伯已査矯而驛屬亦蒙實惠猶以形止之未聞心常訝之昨秋及冬至于月前提問於筵席者不啻十數遭廟堂政院輒曰不知故直欲提問該道而未果日昨聞大臣言知該道之至今待回下於是乎始覺本驛民人之經歲懸企是豈以晩報罪郵官之本意乎更令査實則原狀啓政院公事出納册初不載錄以至備局謄報而見失該房査稟之故不得已更令修啓彼驛屬輩豈知似此委折而以朝家爲失信於渠輩能無缺望之情乎事雖微細所關儘不歇后爲有司者雖無提問斷當陳察而不此之爲竝與昨冬該道探問之私通而以遺失爲奏可謂節節駭然又況曾按本道者如是昧然可乎事事雖欲舍糊關係民隱處焉敢乃已當該有司堂上削職以謝沙斤驛屬今日召聞本驛察訪之來京者詳知事實豈待廟堂回啓塵土穀依狀聞石數與鹿劣難貿條留庫牟一竝蕩減其餘狀請諸件竝令廟堂今日內草記回啓移貿之作錢數爻旣有狀啓中指陳則宜待廟堂稟處而不待回下徑今驛民辦納者已涉萬萬率爾且況一包之直倍於狀請酌定者乎是朝家何異欺民尤不覺瞿然不可以不卽回下之責不在於道伯竝恕徑賣之失當該道臣亦爲罷職該郵官使之待朝還官卽爲擧行後形止報營以爲登聞之地
정조 15년 · 강
永陵丁字閣修改物力命自戶惠廳區劃
정조 15년 · 목
戶曹判書趙鼎鎭啓言永陵丁字閣碑閣香大廳執頉處旣有令陵官從便修改之命修改物力依例以價本磨鍊自戶惠廳分半區劃而如其各樣物種中自本陵有難貿用者以本物種請直爲輸送從之
정조 15년 · 강
以趙宗鉉李漢一李儒敬爲承旨
정조 15년 · 강
命御營都提調洪樂性兼察御將
정조 15년 · 목
敎曰再明日水原監試事出往御將仍佣往來復命間都提調總察事從事官發牌分付
정조 15년 · 강
以宋俊載韓啓玉爲兵曹佐郞
정조 15년 · 목
因兵曹監軍單子敎以本曹郞官中抄啓文臣改差令該曹口傳差出
정조 15년 · 강
許施湖南穀加留減分酌量換移之請
정조 15년 · 목
備邊司啓言卽見全羅監司鄭民始狀啓以爲道內穀總爲一百九十二萬七千四十石而盡分條五十九萬九千七百石半分條一百三十二萬七千三百四十石今於半分條中排比穀數參量民勢或三分一或四分加留稍待麥事登場準式追分民又不願仍爲儲留則所失不過如干耗條而其於儲穀之道亦爲便宜之策今若就此穀總留庫最少處加其留而減其分留庫稍裕處減其留而加其分酌量分排互相換移則雖不逐邑而移轉庶或仍舊而矯革請令稟旨矣或加留減分或減留加分非廟堂所可筵度苟係便民不當有所持疑請依狀請施行從之
정조 15년 · 강
命沙斤驛還弊矯正差爽者道臣從長區處
정조 15년 · 목
備邊司啓言伏見傳敎下者以前嶺伯沙斤驛還弊矯正狀啓之至今因循致勤聖念空穀穀物仍命蕩減臣實欽仰之至蕩減辭旨旣擧綱領在廟堂對揚之道不可不逐條區處頒示該道使之依此遵行使該察訪聚集驛屬以傳敎辭意一一曉諭後依分數還給本主俾知朝家德澤實合事宜而錢穀數爻雖是依狀啓磨鍊便是遙度擧行之際如或有石數錢貫之差爽者道臣從長區處以形止論報本司各年前後察訪及倉屬驛吏等罪狀俱合重勘而係是宥旨前請勿論從之
정조 15년 · 강
承旨李晩秀陳疏自引賜批
정조 15년 · 목
疏略曰伏見夜下傳敎有當該承旨遞差之命臣不勝惶恧之至昨日前承旨尹㬦罷散啓辭未下之前出牌已極徑先則違牌尤當勿論而臣適在閤外矇未覺察遽以違牌入稟昏謬之罪實在臣身而右僚以啓語之差爽至蒙譴遞揆以廉隅有難晏然徑出禁扃乞賜勘處敎以爾之稟辭據實也院中啓語爽實也爾有何罪勿辭卽速察職
정조 15년 · 강
命東營罪人高進命等放送
정조 15년 · 목
江原監司尹師國狀啓以爲寧越府延平驛凶書傳給之賊密密譏捕而原州居金載浚爲名漢本以寧越徐就根女壻與原州丁志協同爲寓居於寧越載浚與志協結爲死友爛熳同謀做出凶書亂打僞印渠則製之志協書之之狀一一輸款蓋此而賊作爲凶書陷人惡逆之計萬戮猶輕而志協忍杖徑斃載浚出付寧越府使䲷示罪人柳東五與此等凶徒冒禁推奴不可無罪徐就根以載浚女壻行賂圖任不可無罪竝自臣營照律刑配金石全不知傳書委折別無更問之端就根之子宗益等初不知載浚行凶諸節不必論罪金千仲朴以太金太行等一竝放送高進明嚴健中永勿差校院而此兩人則別諭中有保授之敎仍爲保授以待處分敎以保授入特放徐就根柳東五不足責嚴刑放送其餘諸人亦卽放送事回諭
정조 15년 · 강
拿處長鬐縣監趙齊峻
정조 15년 · 목
下直入侍時擧措錯誤也
정조 15년 · 목
以蔡弘履爲大司憲李祉永爲副校理洪文泳爲知義禁李鍵李命心爲假引儀鍵以下初仕也延東憲爲康翎縣監
정조 15년 · 목
敎曰在外承旨許遞前望單子入之
정조 15년 · 강
遞執義許晊持平宋煥箕掌令李思祚
정조 15년 · 목
敎曰在外及未肅拜臺諫許遞前望單子入之待下批牌招先參講後謝恩
정조 15년 · 강
以趙宗鉉爲大司憲金履喬爲正言
정조 15년 · 강
行朝講及次對于熙政堂仍召見下直道臣守令領府事蔡濟恭特進官鄭昌順洪良浩同知趙鼎鎭大司憲趙宗鉉承旨徐美修玉堂朴奎淳金熙木正言金履喬記事官李海隣洪樂游徐有聞
정조 15년 · 목
講中庸○辭陛也○予曰吏判旣參講筵而懸病於賓對何也良浩曰臣有區區情勢不敢冒進矣予曰設有情勢向來旣已一出則何可每每逡巡輒煩飭敎乎勿爲先退就備堂班可也仍命承旨孟至大曰此後備堂座目吏判毋得懸病事分付命濟恭曰講筵久未爲之今日卿當以賓對登筵故命朝講矣濟恭曰臣久未登筵今日承聆玉音下情不勝欣幸矣予曰日前海伯狀啓卿見之否濟恭曰臣未及見矣予曰原狀啓持來承旨李晩秀持入予曰卿須詳見亦使備堂輪見濟恭覽訖予曰海西鄕戰之弊爲諸道之最而因渠輩之爭端語到不敢到處民習誠甚痛惡矣然比之闋東事則有輕重矣濟恭曰此習若不痛加勘懲則後弊難言矣予曰大抵此等之弊蓋由於朝廷之法紀解弛人無所懲畏而爲道臣守令者不能防微杜漸反多取侮見輕如近來賣鄕事自官長啓其爭端民習至此畢竟處置輒煩朝廷豈非可痛之甚乎誣告人道臣旣已捉得登聞及坐之律在所不已一依原營例用法似宜故昨日狀啓判下如此欲聞卿言姑令置之命至大讀奏判下傳敎訖濟恭曰事旣登聞則施以一律在法當然而此與告變有異匿名書之不卽燒火推捉上聞道臣事誠不善爲矣予曰旣曰議送則與匿名投書有異耶道臣之不爲卽地燒火至於登聞誠有罪而近來人此等處輒致張皇不可深責故不爲處分矣今聞卿言亦似然矣濟恭曰海伯此事大段錯誤矣予曰狀啓中言鄕戰匿名俱係一律果是法典耶刑判出去詳問律官以奏通編刑典卷亦爲持入權▣回奏曰問于律官則鄕戰律杖配匿名書律處絞云而考諸刑典則有匿名書不燒火者依律論之文矣予曰所謂依律何律云耶▣曰杖八十云矣予曰鄕戰之律不過杖配而道啓稱以一律尤涉不審矣濟恭曰以此登聞道臣之失也朝廷則置之初不聞知之科其所究竟勘處一付道臣爲宜矣予曰初見道啓予則以爲不得不用法矣卿言儘然矣此事兩言而不決誣一人尙有反坐況以不敢道之說欲殺九人乎依原營例用法則此生道殺人之政也本事旣是匿名書置之勿問特傅生科俾知登徹之計歸於無靈逆折奸萌不敢更售則此刑期無刑之意也二者之中何者爲當道臣勘罪之輕重亦當如何大臣則旣陳所見諸堂亦各奏也左參贊金華鎭曰誣告不可不施以當律道伯之至煩上聞已是錯誤恐不可無罪昌順曰匿名則推捉之後不可不用法至於道伯誠有罪矣良浩曰誣告之罪自有當律道伯則究覈登徹恐或無怪矣兵曹判書金文淳曰反坐之律恐不可已道臣事誠華當矣鼎鎭曰誣人亦有許多般其所擬律只當準其誣語而施之道臣誠有罪矣禮曹判書李致中曰反坐律施行決不可已道臣亦不可無罪矣副司直趙心泰訓鍊都正徐有大副司直金持默曰施以當律無容更議矣予曰更思之刑期無刑較勝於生道殺人只以鄕戰律施行似好而不必自朝廷指揮使道伯勘處宜矣當初海伯若能依法典火其書則豈至於如是葛藤乎初不燒火以至推捉旣推捉而又便燒火旣燒火而旋又登聞可謂節節顚錯燒火後承款不明的之說亦不無所見且誣告人初欲依道啓用反坐之律故道臣不爲處分矣今則誣告人不用法而道臣亦不勘罪則未免失之太寬卿意何如濟恭曰聖敎誠然矣予曰道啓旣不聽施則反坐非所可論而匿名書亦一律不可低仰耶此與原營事有間則只施鄕戰律無妨耶濟恭曰施以鄕戰律似得宜矣昌順曰此事旣登聞之後只斷以鄕戰律則此後誣人之習安知有加於此者乎予曰慮後之道莫如逆折奸萌且今日活一人好矣濟恭曰聖敎及此不勝欽仰予曰課講入侍右承旨李晩秀內閣提學吳載純檢校直提學徐浩修偕入予曰上言事兵判已申飭乎予意始慮民隱之壅遏爲廣呼籲之路矣近來屑越猥雜極矣此後雖或有闊狹之道而弊極不可不矯城內動駕時依頃日筵敎各別申禁近聞遐方小民微事輒稱上言云勿論本事曲直道臣守令預加禁飭亦隨卽嚴治事登筵諸臣各布今筵下敎於所親知嶺伯亦方登筵知悉可也兵曹判書金文淳曰該曹覆啓時猥雜之類拔去則豈有煩聽之理乎致中曰雲門寺許墾守禦使在禮判時有筵稟行會者尙未得擧行更爲申飭恐好矣予曰果無貽弊之端乎昌順曰今則寺廢僧徒皆願起耕云矣予曰嶺伯今適參聞到營後詳探物情如係難便條列狀聞不然則仍令入墾可也▣曰無冤錄諺解已正書使之刊行乎予曰此書若善爲諺釋則豈比尋常册子而翻諺之際雖一字一讀若失本旨則友不如初不刊行矣左相見之乎濟恭曰未及見矣予曰然則送于左相詳覽後入梓可也▣曰向日勳裔擊錚事非但猥越亦甚爽誤勿施似宜矣予曰近來勳府事誠可悶與親功臣在府時亦豈不有異乎忠義衛番錢之弊不一其端名以忠義則反不如平民此後更有此等之弊則勳府堂郞難免重勘自卿曹以此措辭文移可也慶尙監司鄭大容進伏敎大容曰本道素稱詣道中難治予則以爲鄒魯之鄕民俗樸厚本非難治云耳道臣曾經繡衣必熟諳本道事情乃叔才任道內弊邑有矯革之效按藩之方想不待加勉且懲貪莫如弊廉毋思只免於懲貪之典必務得與於弊廉之科深體前席諄勤之意另圖對揚之方好矣敎康翎縣監延東憲曰爾以再昨年都監郞廳獨未除邑故今此特點意有在焉下去後必須善爲也濟恭曰統帥作闕而無可代之人誠可悶矣予曰如趙圭鎭何如濟恭曰亦未知其合當矣予曰前帥或非可惜乎濟恭曰其遞固可惜予曰總使詳陳也有大曰北閫軍兵有營屬府屬習操與官門聚點條件各異今番擧行似與疊役有異但該閫狀啓語未別白矣仍命開講抄啓文臣沈能迪以次進講
정조 15년 · 강
罷黃海監司李時秀職
정조 15년 · 목
敎曰近來鄕戰之弊日甚才有原州爭端又有此海伯狀辭大抵本道此弊爲諸道之最所謂議送旣云姓名不以實書則無異於匿而不書初意斷以匿書之處絞本律此蓋懲頑俗兼寓生道殺人之意而更思因一鄕中爭端語到不敢到處奸民誣人之計專在於如是然後可以登徹若使道伯一遵金石之典卽地火其紙則自可爲逆折奸萌之道而道伯之計不出此初旣推捉中又燒火終請用律三層擧措層層橫決若此而何以殫壓一道靜鎭澆倍乎認非匿書則何故燒火如欲燒火則何以推捉旣推捉又登聞而原書徑燒則呈訢人之承款云云亦未知其十分信否揆以法理尤萬不成說黃海監司李時秀爲先罷職鄕戰之律豈必待回下勘斷原狀啓還下送
정조 15년 · 강
命慶尙左兵營船路疏掘及軍丁調發之請置之能櫓軍疊役査正
정조 15년 · 목
左議政蔡濟恭啓言慶尙左兵使崔東岳狀啓以爲臣營船艙積沙塡塞實無運船之路今若因其舊基纍石高築則潮頭成嶼之沙不待疏掘自可潰散減附近邑丁量入劃給董役完築本營能櫓軍之在東萊兼役者今若使該府査正則不難矯捄請令廟堂稟處矣船艙之積沙雖甚可悶沿海此等之弊今難容易改焉且三邑軍丁調發亦甚重難請姑置之能櫓軍之疊役在所矜恤分付該道道臣各別査正請俾無疊役之弊從之
정조 15년 · 강
命鑄錢今年內擧行
정조 15년 · 목
左議政蔡濟恭啓言度支鑄錢旣有每年擧行之令甲而以前判書之不爲始役所貿私明及炭若過今夏則將有朽爛空棄之慮分付度支今年內請量宜擧行從之
정조 15년 · 강
北道各陵奉審溫陵碑石役事及麗王陵摘奸命待秋成擧行
정조 15년 · 목
禮曹判書李致中啓言北道各陵奉審皆以五年一次擧行甲午以後因有事未得擧行至壬寅筵稟擧行壬寅以後尙未奉審旣有考奏之命敢達矣又啓言溫陵碑石役事事昨年有待春擧行之成命而恭陵順陵亦無碑石溫陵則有先爲擧行之命何以爲之旣有考奏之命敢達矣又啓言麗王陵奉審今春爲之事有命發遣郞官使之摘奸乎敢達矣竝敎以待秋成擧行
정조 15년 · 강
命含春苑墻垣修補自三軍門擧行
정조 15년 · 목
副司直趙心泰啓言含春苑墻垣從今以後頹破改築及大修補時自三軍門容其所入以戶料兵布受來擧行春秋小小修繕之役依乙巳以前例各自定界恐合事宜從之
정조 15년 · 강
命前北兵使李潤慶處分傳旨爻周
정조 15년 · 목
敎曰以師律爲歸重非不知惜遞也今因大臣言聞總帥所奏前例旣如此則未可謂之疊役罪名宜有分揀之擧前北兵使李潤慶處分傳旨自政院爻周
정조 15년 · 목
以洪文泳尹行任爲承旨沈煥之爲大司諫李永穆爲執義閔昌爀爲掌令李萬永爲正言閔台爀爲同義禁李敬一爲黃海監司
정조 15년 · 강
給順天府反麟蹄縣燒戶恤典
정조 15년 · 목
全羅監司鄭民始以順天府民家燒燼令該曹會減馳啓江原監司尹師國以麟蹄縣民家失火恤典令該曹會減馳啓竝敎以方春失所極爲可矜原恤典外別加題給畢奠接後形止狀聞如或泛悤當該守令者當嚴處以此回諭
정조 15년 · 강
命西平君庶孫今月內定婚
정조 15년 · 목
漢城府啓言東部未婚未葬成册依定日報來而未婚兩人一則士夫一則故宗臣庶孫皆是處女而擇日亦爲懸錄於成册中可知其十分無疑勸婚爲十一人未葬爲二十一人故別單書入敎以西平君庶孫女定婚庶孫尙未定婚亦令該廳各別顧助
정조 15년 · 강
勘放時囚金星甲等
정조 15년 · 목
義禁府啓言時囚金星甲朴吉源以草記照律事命下矣星甲吉源各杖一百收贖告身盡行追奪請放送允之敎以如有功議各減一等又啓言前承旨柳文養杖八十收贖奪告身一等允之敎以功議各減一等又啓言昌陵典祀官鄭▣成杖一百收贖告身盡行追奪敎以功減一等又啓言長䰇縣監趙齊崚原情泛稱遲晩請刑推得情敎以附過放送
정조 15년 · 강
明日毓祥宮展拜後次行先朝影幀奉安閣展拜命以此分付
정조 15년 · 강
命植木役優數給價事下諭水原府使
정조 15년 · 목
敎曰宣傳官呂文永五衛將金樂咸前府使李敬大等今番植木之役不願受價云朝令之下豈敢若是乎卿其卽爲優數給價事下諭于水原府使
정조 15년 · 강
園所植木所橡實命勿爲卜定
정조 15년 · 목
敎曰園所植木所用橡實以今番觀之江原道卜定者不合用云如是而責納之際民弊則不少此後勿爲卜定事令廟堂知悉仍以此意分付本府知委園官處
정조 15년 · 강
給長湍府燒戶恤典
정조 15년 · 목
京畿監司徐鼎修以長湍府民家失火馳啓敎以方春失所極爲矜悶原恤典外別加賙給畢奠接後形止狀聞事回諭
정조 15년 · 강
遞兵曹參知朴聖泰汰正郞韓啓玉
정조 15년 · 목
政院啓言救食處所依下敎摘奸則正殿月臺上下全不修掃見甚駭然兵曹入直堂上朴聖泰推考入直郞廳韓啓玉請推外無他罰何以爲之敎以當該堂上遞差郞廳汰去參知前望單子入之待下批牌招入直佐郞未差之代令該曹以曾經久任郞廳口傳差出
정조 15년 · 강
宗簿寺以高陽大慈洞恭嬪墓訪問啓
정조 15년 · 목
本寺啓言高陽大慈洞恭嬪墓奉祀鄭氏主之云尙今奉祀與否鄭氏名字及守護等節詳細訪問草記事下敎矣問于持平鄭弼祚則以爲恭嬪墓初無奉祀之事而敬惠公主墓在於高陽大慈洞左岡上有一禮葬大冢古碑剝落無以考證只古老相傳崔嬪山所而又不知嬪號及年代云故招致崔家墓直詳問則崔氏後孫在鑄字洞云依其言問于崔光億則以爲恭嬪崔氏墓在於高陽大慈洞其右邊有敬惠公主墓其下有嬪同生娚郡守崔世賢侄正郞崔邦貴兩世墓守護則崔家後孫與其先墓同爲守護而祭祀則崔家之孫四節祭其先亦嘗同爲設行矣自戊子年爲始只行歲一祀於其先墓奉祀孫則崔墓後裔皆親盡而正郞邦貴長子後孫在遠未知所居地及名字今其歲一來祀者卽邦貴後孫在都下及畿邑者云矣敎以更問可考文蹟如有可以徵信者卽令來告後草記可也
정조 15년 · 강
命沈象奎金星甲朴吉源附過放送
정조 15년 · 목
義禁府啓言副司正沈象奎推考事傳旨啓下而時任閣臣勿爲拿囚載在通編矣象奎留置待命所開坐捧供又啓言金星甲朴吉源功議各減一等事命下矣各杖九十收贖奪告身四等竝敎以附過放送
정조 15년 · 강
毅宗皇帝忌辰日望拜禮命當躬行齋宿以摛文院爲之
정조 15년 · 목
因政院啓稟敎以謹當躬行而頃於享事旣命攝行今番以奉審望拜禮爲之又因政院齋宿處所啓稟敎以以摛文院爲之
정조 15년 · 강
詣毓祥宮延祐宮宣禧宮藏譜閣懿昭廟展拜
정조 15년 · 목
具翼善冠袞龍袍乘輿出協陽門降輿乘輦出敦化門詣鍾閣前路敎曰該營屛門次知旗牌官召入敎曰城內動駕擊錚之弊近益太甚故雖有申禁之成命見今通衢屛門把守於廣通橋此雖出於禁其擊錚之意屛門自有信地則渠焉敢任意屛人於通橋使不得觀光乎且禁斷擊錚云者屛門把守一如前日俾無呼訢始乃爲令行禁止之效也今乃如是屛人則烏在禁飭之效乎仍命兵曹判書金文淳進前敎曰屛門自有信地則今此如是遠屛事其駭然甚恣意屛人委折卿其棍問以奏也文淳回奏曰渠輩以爲慮或有擊錚之弊屛門稍遠把守任自擅爲之罪萬死無惜云矣敎曰回鑾時屛門竝依前把守只禁擊錚之弊事卿其各別申飭也詣宮大門外降輦乘輿入齋室少頃就板位行拜禮入廟內奉審仍詣影幀奉安閣就板位行四拜禮仍詣閣內命左議政蔡濟恭入侍予以手奉安先朝甲子丁丑年圖寫御容奉審又奉審癸巳年御容玉涕汍瀾良久奉審仍以手親自還安訖出東挾門還御齋室○敎曰詣延祐宮展拜次詣宣禧宮展拜次詣藏譜閣懿昭廟展拜以此分付○乘輿出東挾門詣延祐宮降與入就板位行拜禮詣朝內神位前三上香執酌獻酌降復位行拜禮訖出西挾門乘輿詣宣禧宮降輿入齋室少頃入就板位行拜禮詣廟內神位前三上香執酌獻酌降復位行拜禮還御齋室敎內閣提學吳載純等曰今日日氣甚好當與卿等登高賞花閣臣承史及別雲劍俱爲隨駕也載純等曰如此良辰如得陪駕登高其爲榮幸當如何乎予以小輿詣洗心臺敎別雲劍李敏輔等曰年老之人登高之際得無所憊乎敏輔等曰榮幸之極不知爲勞矣予曰眼界曠闊花事爛熳眞壯觀矣敏輔等曰日暖風和昵侍寶座恩寵曠絕不知所達矣予曰臺名洗心誠非偶然令人眺望塵襟爽然矣仍命宣醞又命宣飯予曰適賦一律欲使卿等賡和矣仍命承旨李晩秀進前呼寫曰暇日芳春節心臺洗俗喧兩山眞一戶千樹亦同園艷艷天光靚登登地勢尊座間多皓髮來歲又今樽予曰予於詞律不欲留意今於猝乍之間偶然口占而篇不能圓卿等皆是宿硏之人也必須善撰可也下句座間多皓髮云者卽指工判李敏輔年七十五禮判鄭昌順及判敦寧李澧年皆六十五歲而言也卿等果已領會耶敏輔曰惶感萬萬不知所達矣予曰隨駕諸臣無論文蔭武資級之高下竝爲賡進而必於茗熟之前卽爲製之而仍爲隨製進前手自書之於御製詩軸之末可也敏輔等以次賡進予曰倉卒之間皆能善作矣仍敎晩秀曰自內閣各書一通於詩箋紙俾卽分給賡進諸臣好矣仍乘小輿還詣齋室少頃乘輿詣彰義宮降輿入就板位行四拜禮詣養性軒先朝御容前三上香執酌獻酌降復位行四拜禮仍自西挾門詣懿昭廟入就板位行拜禮詣神位前三上香執酌獻酌降復位行拜禮還詣齋室乘輿出宮大門降輿乘輦由光化門前路入敦化門協陽門還內
정조 15년 · 목
政院以承旨未差之代開政差出啓稟敎以前望單子入之待下批牌招隨駕
정조 15년 · 강
以洪良浩爲弘文提學
정조 15년 · 목
敎曰弘文提學前望單子入之
정조 15년 · 강
黃海監司李敬一疏辭新除瀋任賜例批
정조 15년 · 목
敎曰左副承旨與弘文提學持此御題偕往泮宮試取以來
정조 15년 · 강
詣摛文院齋宿行三日製科次
정조 15년 · 목
具翼善冠袞龍袍乘輿出協陽門由肅章門詣摛文院降輿陞座予曰軍士房承旨留在衛內侍衛諸臣竝權退又敎曰提學以下持試券入侍事分付弘文提學洪良浩內閣提學吳載純藝文提學徐浩修對讀官校理韓光植修撰李晴直閣徐榮輔等偕入予曰檢校直閣鄭東浚李晩秀尹行任兵曹參知孟至大正郞李冕膺佐郞宋俊載試官加差命良浩等以次進考考試○敎曰三日製居首進士李光碩直赴會試草次上生員崔之聖韓啓重紙筆墨考例施賞
정조 15년 · 강
命水原府燔瓦申飭道臣
정조 15년 · 목
訓練大將趙心泰啓言臣以水原府燔瓦事有仰達者矣臣於待罪時以隣近龍仁地柴路之稍廣與地方官設施燔出瓦釜自如顧今貿木之道道臣申飭該縣從便指揮較諸水原府之獨自經紀於他邑客地大有助焉以此申飭道臣及兩邑守令恐合事宜從之
정조 15년 · 강
顯降園火巢鑿垓命從便爲之
정조 15년 · 목
壯勇營前兵房李漢豊啓言伏承園所看審之命局內諸處詳細看審而本園白虎卽鄕校舊基主峰而後脈入首處岡脊分明今春鑿垓從其岡脊上延至數里深幾半丈目今所見誠爲未安請下詢大臣敎以鄕校舊基卽留意之地而火巢界限不能審愼致此不當鑿處過加深鑿豈待問于大臣以此筵奏出擧條啓下令政院謄送二本卽爲下送地方官及園官處又以一本送于大臣大臣往復地方官期於從便爲之
정조 15년 · 강
遞承旨李儒敬以李敏采代之
정조 15년 · 목
儒敬不爲仕進敎以許遞前望單子入之待下批牌招察任
정조 15년 · 강
遞工曹判書李敏輔大司諫沈煥之
정조 15년 · 목
因敏輔呈辭敎以許遞其代政官牌招開政差出又因政院兩司長官牌招啓稟敎以大司諫許遞今日政以在京無故人差出待下批牌招
정조 15년 · 목
以鄭景淳爲工曹判書李義行爲同義禁洪聖淵爲大司諫柳戇蔡弘履爲副總管
정조 15년 · 강
以徐浩修爲藝文提學
정조 15년 · 목
敎曰藝文提學前望單子入之待下批牌招察任
정조 15년 · 강
詣奉室行望拜禮召見參班儒武
정조 15년 · 목
具翼善冠袞龍袍乘輿出摛文院由朝宗門詣齋室改具黑圓領袍入冽泉門詣奉室外就板位行四拜禮仍詣壇上奉審還御齋室予曰參班儒武使之以次進前綾原大君俌五代孫幼學李大鉉等一百二人按察使王楫六代孫嘉義王道平等三十人以次進奏姓名訖敎石漢英漢俊等曰以石爲姓人入參於今日此班誠爲稀貴矣爾等果爲石尙書後孫乎漢英等曰臣等卽石尙書弟石奎之後孫矣予敎直閣徐榮輔曰石尙書事蹟必有著在文字者廣考內閣所在明史等册子後與漢英等來待於政院也改具袞龍袍乘輿人集成門還內
정조 15년 · 강
遣承旨詣宣武祠奉審摘奸
정조 15년 · 강
召見石漢英等于重熙堂
정조 15년 · 목
予曰皇朝人石奎後孫招入石漢英等以次入庭予命招入王道恒田相龍敎漢英等曰爾等於石奎爲幾代孫乎漢英等曰爲六代祖矣予曰當初出米我國果是誰也其所出來亦因何事耶漢英等曰卽臣之高祖繼祖也崇禎甲申年見明統垂訖與僧徽淨同爲出來滿浦地而自黃海道轉向安峽因爲作故矣予曰我朝於皇朝人子孫前後眷念何如而爾祖之出來今爲六代則爾等之今始來現何也漢英曰臣祖曾以後流離丐乞至於臣身今尙無奠居之處年前來寓京中始見田相龍始知有望拜禮時參班之例矣予曰神宗皇帝再造之恩與天無極而其時力贊者卽石尙書之功也以石爲姓者猶可爲愛況石尙書之後孫乎朝家收用之道豈後於李提督子孫而來寓東土已爲屢代而今始見之乎可謂欠事矣敎相龍等曰石尙書之事蹟爾等能詳知乎相龍等曰昨年石漢英兄弟來見臣等出示册子故始知其爲石奎子孫而若其事蹟及族派未能詳知矣予曰册子果是何册而方在何處乎漢英等曰册子卽臣之高祖寓居安峽時土班李世煐所作而爲備睿覽今已持來矣予曰承旨筵退後取見石哥册子考其事蹟詳細稟達也
정조 15년 · 강
召見承旨李敏采直閣徐榮輔于重熙堂
정조 15년 · 목
予曰石漢英所持册子果已詳見乎榮輔曰觀其册子似無疑矣予曰石漢英漢俊等召入仍敎曰平壤武烈祠有石尙書畵像爾等曾已往省乎漢英等曰曾未往見矣敎漢英等曰此後收用之方豈或泛悤更當下敎爾等竝須知悉也命宣傳官敎漢旅黃世周等二十四人曰爾等每欲別般記念而迄今未果矣旣參今日之班當令兵曹捧擧案使之試射於後中日以此知悉也
정조 15년 · 강
命石漢英等令訓御兩營勸武付料
정조 15년 · 목
敎曰東土日月之得至于今卽神皇再造之恩昊天罔極於戲不忘時則又若尙書石公力贊東援之謨其後李提督昆弟及楊張兩帥之大捷邢軍門楊經理之廓淸咸賴尙書左右彌論終始指揮而當時朝論多携貳則尙書慷慨輒發矢言曰苟不濟也繼以死其詳在遺傳其款懇之誠意百載之下令人激感不禁於邑尙書竟遭躗說死於獄妻子戊邊噫嘻尙書有恩我國未酬其死乃由於我國我國所以崇報之者豈或後於上所云諸名將而提督之後流在我國年前別講義起之禮立廟造祠版饗之以牲牢尙書則其從孫亦有與僧徽貞浮于海遁跡東郡者文獻固陋尙不得及聞向於郊行始覺有尙書弟奎之孫之玄孫廣搜故實旁探族派俾與望拜之班矣今於皇壇齋舍召而見之取閱東來事蹟足爲徵信之證左是日見是書表異之擧豈忍踰是日然尙書直派之有無無以知之則廟與版之另造提督家已例雖難遽議而曾聞武烈祠諸像多見失唯尙書之像綃面宛然丹靑如生云其遺孫貿貿迄不得往省甚是欠事因此兼欲有商量者安峽流寓人石漢英俊英令兵曹給馬今日下送平壤地武然祠使之一瞻如有小本仍許購第妥藏以時祭之如無之倣用支子別立廟之義似無不可且思之朱子之論有宗派越去他國則支派居者望而祭之之文而家禮之以其班祔通典之向墓爲壇云云皆可爲依據之資況以尙書之英爽不昧者存寧肯歆顧於陸沈之中土乎神理人情本無彼此而禮緣人情情到處禮亦至漢英之祀尙書於禮決知其無悖以此令漢英知之漢英等豈可以白徒下送爲先令訓御兩營勸武付料訓御將各有名祖似此紀忠之典必不歇后來頭收用之方各具意見以聞
정조 15년 · 강
給長興等邑渰囕燒戶恤典
정조 15년 · 목
全羅監司鄭民始以長興等邑渰囕燒死及家舍燒燼恤典題給馳啓敎以長興府海採諸漢之一船所騎者渰死人命若是夥然極爲矜慘生前還上身布一竝蕩滌嚴飭地方官招致妻孥各別慰恤另施恤典事回諭
정조 15년 · 강
以趙榮慶爲靈山縣監
정조 15년 · 목
慶尙監司李祖源以靈山縣監鄭在寬身死馳啓敎以分糶課農不可一刻曠官令該曹口傳差出仍令不多日內下送
정조 15년 · 강
命三學士奉祀人收用
정조 15년 · 목
敎曰三學士家中奉祀人久無職名人令該曹收用事分付
정조 15년 · 강
命石漢英漢俊哨官單付
정조 15년 · 목
訓局啓言石漢英勸武軍官傳令而漢英等卽非出身且是勸武則本局軍任遽難擬議惟有別軍官各色通用之窠待其有闕姑先差出使之肄習弓馬以爲決科後請次次獎拔允之敎以古之別軍官多有名武三局將臣亦多於題名之中云而今也不然然則漢英爲別軍官漢俊爲哨官兄弟之功名可謂倒置別軍官何必待闕卽爲加差待御營哨官啓下相換也○御營廳啓言石漢俊本廳勸武軍官傳令後仍爲付料而旣非出身則南行哨官一路外無他相當之窠待決科請別爲獎用允之敎以中原兩班何論我國別薦格式乎哨官卽爲單付待窠陞實可也
정조 15년 · 강
命柳成龍李舜臣直孫各一人指名草記
정조 15년 · 목
敎曰以再造之皇恩有石尙書後孫收錄之擧而故相柳成龍及忠武公李舜臣直孫中儒武間可合收用者令吏兵曹訪問將相家各一人指名草記事分付
정조 15년 · 강
同義禁閔台爀陳疏乞遞批下該曹稟處
정조 15년 · 목
台爀與同義禁李義行有內外從應避之嫌也
정조 15년 · 목
敎曰陰竹縣定配罪人金德九放逐鄕里
정조 15년 · 강
命安州民人事令該道査處
정조 15년 · 목
京畿監司徐鼎修以四件外猥濫之類攝其供招開坐啓敎以無非猥濫卿其分等勘處其中安州民人事業已詳知事實而其在恤隱之方不可已知而仍置令該道該營査處事文移此啓本還下送
정조 15년 · 강
罷承旨李勉兢李百亨職汰注書李海隣
정조 15년 · 목
敎曰坐直承旨爲先罷職下義禁府推考當該注書汰去亦令該府拿問處之
정조 15년 · 강
命德浦僉使李元圭相當職調用
정조 15년 · 목
兵曹啓言德浦僉使李元圭措備軍物其數不敷以此論賞事涉濫賞請置之敎以殘鎭修補至於此多可敵雄閫之萬數然加資重典恩數或涉太過以相當職調用事分付
정조 15년 · 목
行任不爲仕進敎以許遞前望單子入之
정조 15년 · 강
宗廟典祀廳命擇日修改
정조 15년 · 강
命月食回咨撰出下送灣府轉致北京
정조 15년 · 목
承文院啓言月食已過禮部回咨撰出後定禁撥下送灣府轉給鳳城請轉致北京允之
정조 15년 · 목
予曰沿路麥農何如云耶鼎修曰來頭豐歉姑未可質言而聞老農之言參以所見頗有豐登之漸矣予曰今番雨澤無不足之歎耶鼎修曰不無不足之歎云矣
정조 15년 · 목
敎曰滯囚可悶時囚皆令今日捧供
정조 15년 · 강
遞判義禁具允鈺
정조 15년 · 목
政院以允鈺牌招啓稟敎以許遞開政差出
정조 15년 · 강
有政吏曹參判閔鍾顯
정조 15년 · 목
以鄭昌順爲判義禁朴祐源爲知春秋
정조 15년 · 강
顯隆園補土物力命以本府大同米許劃
정조 15년 · 목
水原府使以園所植木補土營建等役事物力以本府大同米許劃令廟堂稟處啓敎以依狀請施行事令廟堂郞爲行會
정조 15년 · 강
命於義宮修補戶曹依例奉審事定式
정조 15년 · 목
戶曹以於義宮奉安閣彰義宮養性軒咸一齋永慕堂日閑齋三吾軒六德齋七相樓八祥檻玖惠齋破傷分付各該司修改啓敎以於義宮奉安閣該宮若能這這修補豈如是執頉乎此後嚴飭本曹則只依例奉審草記事定式可也
정조 15년 · 강
園所垓子改鑿命從便爲之
정조 15년 · 목
壯勇前兵房李漢豊以園所火巢垓子不必深鑿改定於岡脊之下啓敎以鄕校舊基卽留意之地而火巢界限不能審愼致此不當鑿處過加深鑿豈待問于大臣以此筵奏出擧條啓下令政院謄送二本卽爲下送地方官及園官處又以一本送于大臣大臣往復地方官期於從便爲之可也
정조 15년 · 목
總戎使徐有大以右捕將北漢各倉錢穀軍器點閱事本營出去也
정조 15년 · 목
以朱重晩爲智陵參奉初任也李東泰爲副總管
정조 15년 · 목
敎曰明日以後連値齋日判義禁鄭昌順更爲牌招開坐時囚皆令今日捧供
정조 15년 · 강
遞判義禁鄭昌順
정조 15년 · 목
政院以昌順連事違召啓稟敎以必有實病而然許遞與同義禁未差之代前望單子入之待開門牌招察任
정조 15년 · 강
黃海監司李敬一陳疏請往省先隴賜批許之
정조 15년 · 강
檢閱洪樂游以母病陳疏經出批許救護
정조 15년 · 강
召見宣傳官吳應常于重熙堂
정조 15년 · 목
敎曰陽城小邑也邑力凋殘民戶貧殘而今此四十餘戶之一時失火萬萬矜惻爾其持此傳敎馳往本邑以傳敎內辭意各別慰諭仍飭該倅使之急急改構斯速奠居俾無稼穡愆期之弊亦免流離失所之患也仍敎承旨李義弼曰二馬牌分付尙書院給送宣傳官也予曰滯囚可悶雖是齋日卽爲捧供以聞事分付金吾
정조 15년 · 강
以閔台爀爲承旨前望也
정조 15년 · 강
各陵園墓諸般執頉命次次修補
정조 15년 · 목
京畿監司徐鼎修以各陵園墓諸般執頉開錄馳啓敎以令戶判知悉卽爲次次修補依筵敎擧行
정조 15년 · 강
給陽城燒戶恤典
정조 15년 · 목
京畿監司徐鼎修以陽城縣民家失火馳啓敎以殘邑民戶之當春失所若是夥然言念渠輩靡室之狀極爲矜悶卿其別遣褊裨與奉命宣傳官眼同別爲開倉賑貸待秋除耗而元恤典外每戶會付米一石別給會減大中戶則新舊還上蕩減小戶殘獨戶新舊還上及身布諸凡出於民者一竝蠲免仍又嚴飭該倅各別接濟斫給材木斯速畢構奠接後使卽報來遣營裨摘奸後狀聞則當更遣備郞或宣傳官考察此意知悉事回諭
정조 15년 · 강
以具允鈺爲判義禁洪檍爲知義禁前望也
정조 15년 · 강
命兵曹判書金文淳爲先越俸一等
정조 15년 · 강
命幼學柳宗春與三學士子孫調用閑良李凝彬使之待令
정조 15년 · 목
吏曹啓言故相柳成龍及忠武公李舜臣直孫中儒武間可合收用者訪問事命下矣故相奉祀孫宗春可合收用矣敎以今政見窠與三學士子孫調用○兵曹啓言忠武公直孫中可合收用者問于諸將臣處則御將李漢豊以爲非但嫌不敢言亦無一人可合者云守禦使鄭昌順禁將金持默總使徐有大皆以爲未能詳知訓將趙心泰以爲額外禁軍閑良李惟秀可合收用云矣敎以嫌亦有可用處古人內擧猶不失親況以念舊記忠之義成命已過多日且況德水之李最稱閥閱忠武之後不啻不億則寧有無一人可合之理乎觀於其父子兄弟之爲大將亞將而可合者決知其優如豈可曰無一人乎更問可合之人於御將處今日政調用何必武爲儒亦勸武爲可以此意申飭可也又啓言更問于御將李漢豊處則忠武公八代孫閑良李凝彬可合收用矣敎以豈只有此一人乎李凝彬使之上來待令其外可合之人亦令薦擧一體待令後草記也
정조 15년 · 목
以尹應鉉爲永禧殿參奉初任也柳誼爲兵曹參判林道浩爲司諫宋煥箕爲掌令尹羽烈爲獻納宋俊載爲持平
정조 15년 · 강
命未婚未葬依前下批擧行
정조 15년 · 목
漢城府啓言南部未婚未葬成册報來而未婚爲二十四人勸婚爲三十三人使部官躬行屢査兼受其擇日則俱不出三朔內而未葬之類至於一百三人之多故別單書入敎以依前下批擧行
정조 15년 · 강
命時囚徐有豊姑爲保放羅烈分揀放送
정조 15년 · 목
義禁府啓言昌寧縣監徐有豊原情終不直陳殊爲痛駭請刑推得情敎以移貿穀事十三面民訴雖曰盈庭嶺穀裒益之擧出於爲小民息肩之意則設令方便之策眞箇在於數錢之加捧事當枚報巡營得題許決然後始可闊狹而況乃不此之爲名登於道啓渠雖以不法發明犯法非不法而何況年前申勤之關西飭令曰以不聞知者欺瞞與昏劣間難逭其罪大抵客舍修補時用處數爻一番査實然後可以勘罪此一款嚴飭新伯親執詳査狀聞後稟處民結事聞已裝發則以代納較結數兩數多寡不難知之牛贖事零星極矣亦屬通患此二條不足爲更査之端此囚段査啓來到間姑爲保放又啓言咸昌縣監羅烈原情泛稱遲晩令該道臣詳査狀聞後請稟處敎以聖人圖像之妥藏尊閣豈有可否之論而曰可曰否便作甲乙之辨是豈使聞於他人囚供所謂鄕載云云亦似怨矣然藏于祠院雖曰事在六十年前云而自六十年前事未知爲可祠院二字決知爲欠敬若此則堯舜禹湯文武周公亦當次第建院立祠於地名髣髴處乎此非更査之事卿等所請不允卽令該道別定儒生奉安于尼城圖像所藏處事仍令禮曹分付該儒生之曲直非上煩朝家者付之道伯俾勿如前起鬧此後勿論此事他事更以本邑似此爭端登聞道伯守令難逭重勘以此嚴飭此囚段不惟宥過有念舊之意觀於爰辭別無更問之端亦必非避罪瞞告之人分揀放送
정조 15년 · 강
重推兵曹判書金文淳
정조 15년 · 목
敎曰相柳將李之家訪後孫之擧在於石漢英等收用之際則銓曹擧行不當泛忽而今於點下之後聞承宣之言柳宗春者卽七十老人云除積仕幾歲出六幾朔詞訟幾朔六品講守令講許多層節則將踰八十而爲朝官年八十加資矣其爲無實不如不擬欲待老職例資則一經之後無關於在直與否今政新除授都事柳宗春改差更訪强仕之人調用忠武不億之類御將之日以無可合者極其不然俄有飭敎旣令此政收用則竝與判堂而不爲入來參政近來銓官在濟顏私之事爭先赴政惟恐或後似此久遠收錄無關係於自己之擧怠悤若此當該兵曹堂上從重推考今日內勿論兩銓用承傳然後入下直稟事嚴飭
정조 15년 · 강
宗廟夏享命親祭省牲省器親行永寧殿遣大臣攝行
정조 15년 · 목
禮曹以來四月初三日宗廟夏享大祭取稟又以省牲省器之節親臨磨鍊取稟又以同日永寧殿遣大臣行祭啓稟也
정조 15년 · 강
義陵石物命令道伯親審修改
정조 15년 · 목
禮曹啓言義陵石物罅隙動退處修改來四月十六日擧行而先告事由祭同日曉頭設行所用雜物令各其逢授官磨鍊進排亦令道伯請親審修改允之
정조 15년 · 목
禮曹啓言咸鏡道各陵執頉處修改取入自京司請備送敎以依回啓施行石物罅隙之塗灰處比年前奉審竝加一二分則霖節前從便修補爲可先朝受敎中各陵莎草令陵官從便播種之定式則似此小小役處不必遲待來頭奉審禮堂之行義陵在本地方道伯親審從便修改之意分付日子及香祝自本曹擇吉趁期下送
정조 15년 · 강
命慶熙宮修改來月旬前爲之
정조 15년 · 강
行藥院入診于誠正閣都提調洪樂性提調吳載純副提調洪文泳
정조 15년 · 목
請診也○樂性曰元子宮諸節益就岐嶷乎予曰連爲好過而近或出入庭中矣樂性曰時或出入外庭誠爲欣忭予曰向者以百歲老人使之進見則殆無生面之意事甚異幸矣○予命醫官診候置之
정조 15년 · 강
命卿宰侍從罷削人敍用
정조 15년 · 목
敎曰大享誓戒在近卿宰侍從罷削人員竝敍用仍令該曹口傳付軍職○承旨洪文泳啓言前兵曹參議李䕫前大司諫尹㬦旣已蒙敍除職而前兵曹參判黃昇源前獻納李貞運前正言柳師模前掌令金孝眞張錫胤前持平沈奎魯俱是同罪人敢達矣敎以敍用
정조 15년 · 강
遞總管安春君烿申義淸安昌君煤蔡弘履安謙濟李東泰
정조 15년 · 목
因總管變通草記敎以竝許遞今日政差出
정조 15년 · 목
以李洪載爲吏曹參議申禹相爲司諫李殷模爲執義朴瑞源吳泰賢爲掌令姜沈爲獻納沈奎魯爲正言鄭來百爲持平吳載衡爲三水府使鄭存中黃昇源洪明浩爲都總管金魯永李東郁李鼎運爲副總管
정조 15년 · 강
判下兵曹宗廟夏享親行時軍兵磨鍊草記
정조 15년 · 목
因該曹草記敎以訓局步軍十哨馬軍三哨爲先後廂御營廳留陣禁軍二番隨駕
정조 15년 · 강
命許珥梁德履等放送
정조 15년 · 목
黃海監司李時秀以罪人許珥燈安郡到配啓敎以不過申飭如渠輩雖勘律眞所謂勝之不武許珥梁德履等放送因此思之每欲下敎而未果者內閣設置之建請卽故大提學梁誠之言也其後孫宜令名參內閣梁德履似是後孫待其上來令內閣招問以啓
정조 15년 · 강
遣承旨詣明陵奉審摘奸
정조 15년 · 목
政院啓言奉常正沈能翼旣入闕中兼帶中學敎授不爲肅謝請推考允之敎以兼帶學敎授之不爲肅謝極爲未安卽爲牌招學製申飭設行
정조 15년 · 강
命李得秀等齊到後待令
정조 15년 · 목
兵曹以忠武公李舜臣直孫內禁衛閑良李得秀李思秀李殷彬可堪收用啓敎以卿則出直諸人齊到後使之待令
정조 15년 · 강
判府事李福源箚陳病狀乞解太廟享官之任賜批
정조 15년 · 목
批以不待卿言旣欲體諒令該曹付標施行卿須安心勿辭仍命遣史官傳諭
정조 15년 · 강
吏曹參議李洪載陳疏乞遞賜批
정조 15년 · 목
洪載與判書洪良浩有友壻應避之嫌也○批以警戒在夜爾其先班追後辭職
정조 15년 · 강
御仁政殿月臺行太廟夏享誓戒
정조 15년 · 목
具遠遊冠絳紗袍乘輿出協陽門由仁政門詣仁政殿月臺降輿就板位南向立百官行禮訖讀誓文官吏曹判書洪良浩讀誓文百官行禮如儀乘輿出仁政門入協陽門還內
정조 15년 · 강
命水原邑內儒生權倚等施賞
정조 15년 · 목
敎曰水原邑內儒生應製入格七言古詩三中幼學權倚大典通編一件草三下幼學柳之翊尹持哲各壯紙一卷次上幼學鄭世豊洪天浩生員鄭遂龜幼學李弘德進士許暕幼學嚴栽趙崙各扇子一柄賜給賦三下幼學尹絖正音通釋一件草三下幼學申熙朝壯紙一卷次上生員崔之聖幼學尹聲烈申德羽金星運黃星漢生員李之權幼學朴周陽尹持昇各扇子一柄賜給
정조 15년 · 강
召見下直守令于誠正閣
정조 15년 · 목
予曰出宰凡幾番乎靈山縣監趙榮慶曰前爲鴻山縣監矣予曰下去後須務爲善治也
정조 15년 · 강
召見戶曹判書趙鼎鎭于重熙堂
정조 15년 · 목
予曰諸道奴婢貢之弊曾所稔知而昨年咸陽御史上來後益知此弊之不可矯正故奴婢逃故一幷蕩減事分付該道矣今已經歲尙無擧行者寧不駭痛先朝乙亥之節目實爲莫大之特恩曠典萬有餘口自戶曹使之給代猶屬成均館尙衣院尙今收貢云未知其故之如何而諸道此弊誠爲切悶卿就考本曹及內司奴婢案後往議大臣各別措辭行關諸道俾無一夫一婦之冤可也予於御極之初特罷刷官之法而若其貢弊尙未夬革是豈成說乎一一査櫛後逃故據實後錄使之報于本司而此後摘奸時若有執頉之擧則該猝依法典重勘如有可以稟處者道伯壯聞之意幷爲詳細行會可也鼎鎭曰謹依聖敎卽當奉行矣
정조 15년 · 목
予曰內奴寺奴貢之捧未捧戶判如已査考卽爲持入予取覽訖予曰民之無告而絕矜者內寺貢奴也昨年因咸陽逃故奴蕩減反隅於諸道有別下申複之諭姑待其後諸道擧行之如何矣今日使有司堂上先就內奴及寺奴已捧處査考以奏已捧之奴口邑名依舊云諸道之尙不釐正據此可知若此則失信於渠輩誠大矣先令廟堂其委折俾各逐邑據實壯聞事分付
정조 15년 · 강
命濟州武擧子出身三營哨官加設啓下後次次收用
정조 15년 · 목
敎曰今番濟州武擧子出身三人豈可只受紅牌還涉重溟乎三營哨官加設啓下此後次次以實職收用事分付該曹
정조 15년 · 강
命判府事兪彦鎬祿俸輸送
정조 15년 · 목
戶曹以彦鎬終不領受啓敎以更爲輸送
정조 15년 · 강
召見李宗恢于重熙堂
정조 15년 · 목
予曰義安大君子孫李宗恢持族譜入侍予曰爾於義安大君爲幾代孫乎宗恢曰十三代孫矣予曰何爲而着冠帶乎宗恢曰曾經守衛官矣予曰義安大君祠版今在何處乎宗恢曰臣家奉在矣予曰爾子爲幾許乎宗恢曰臣有三子而方在白川矣予曰爲何業乎宗恢曰爲科業矣予曰守奉官中年五十及登科十年人今日政區處以李宗恢擬入也
정조 15년 · 목
敎曰在外臺諫許遞今日政差出○以朴祐源爲同成均洪秉益爲正言
정조 15년 · 강
副總管李東郁疏辭新資賜例批
정조 15년 · 강
命中宮殿進御一錢重人蔘粟米飮自今日限三貼煎入榻敎也
정조 15년 · 강
召見前寧越府使李東郁于重熙堂